Vågsøy

Vågsøy var en kommune som lå nordvest i Sogn og Fjordane fylke, sør for Stad, og hadde samme navn som største øy i kommunen. Arealmessig var kommunen den minste i Sogn og Fjordane. Kommunens administrative senter var Måløy, som fikk bystatus i 1997. Byen består av Måløy sentrum, bygdene Holvik og Halnes, og området Deknepollen.
Andre tettsteder i Vågsøy var: Raudeberg, Bryggja, Vågsvåg, Kvalheim, Refvik og Vedvika. 
Stortinget vedtok 8. juni 2017 at Vågsøy kommune slås sammen med Flora kommune fra 1. januar 2020, i tråd med vedtak i Flora bystyre og Vågsøy kommunestyre. Navnet på den nye kommunen ble Kinn. Fra samme tidspunkt blir grunnkretsene Totland, Bryggja og Maurstad med 500 innbyggere overført fra Vågsøy til den nye Stad kommune. De tre grunnkretsene har et areal på 57 km² og utgjør 32% av Vågsøy kommune.  


== Navn ==
Kommunen har navn etter øya Vågsøy. På gammelnorsk ble det skrevet Vágsey. Det første leddet i navnet er våg, som betyr bukt eller vik.


== Geografi ==
Kommunen besto av fastland og øyer beliggende på nordsiden av Nordfjord, ved munningen av fjorden. Kommunen grenset til Selje i nord, Vanylven og Eid i øst og Bremanger i sør (over fjorden). Nordsjøen ligger i vest. Det høyeste punktet i kommunen var Sankta Synneva-hornet, 689 moh på fastlandet, og Veten, 613 moh på Vågsøy.


=== Natur ===
Berggrunnen i Vågsøy består i hovedsak av gneisbergarter av grunnfjellsalder, men med en struktur som er sterkt påvirket av den kaledonske fjellkjedefoldingen. Det finnes mindre felt med olivin flere steder. Landskapet er bergfylt.


== Samfunn ==


=== Kommuneinndeling ===
Da formannskapslovene ble innført i 1837 var Vågsøy og Selje én kommune. Selje var både kirkested og administrasjonssenter. Vågsøy var eget kirkesogn, og 1. januar 1910 ble også kommunegrensene lagt om. Selje kommune ble delt i tre: Nord-Vågsøy (innbyggertall: 1 111, administrasjonssenter Raudeberg); Sør-Vågsøy (innbyggertall: 1 517, administrasjonssenter Måløy); og Selje (innbyggertall: 3 367, administrasjonssenter Selje.)).1. januar 1964 ble den nye kommunen Vågsøy sammensatt av følgende områder: 

Nord-Vågsøy kommune (innbyggertall: 1 476)
Sør-Vågsøy kommune (innbyggertall: 3 926)
fra Selje kommune: øya Silda, området Hagevik-Osmundsvåg, og Sørpoll (innbyggertall: 344)
fra Davik kommune: øyene Husevågøy, Grindøy, Gangsøy og Risøy; og det som var nord for fjorden Nordfjord og vest for Lefdal (Bryggja og Maurstad) (innbyggertall: 1 216).Kommunen hadde totalt 6 962 innbyggere ved sammenslåingen.


=== Offentlige tjenester ===
Kommunen hadde en videregående skole, Måløy vidaregåande skule. Fiskeridirektoratet hadde også kontor i kommunen.


=== Kirker ===
Den norske kirke hadde tre kirker i Vågsøy. Vågsøy sogn hører til Nordfjord prosti, som igjen hører til Bjørgvin bispedømme.


== Politikk ==


=== Kommunestyrevalget 2015 ===


=== Samferdsel ===
Øya er skilt fra fastlandet av Ulvesundet og er knytta til fastlandet med Måløybrua. Etter 5 mil langs riksvei 5 og riksvei 15 til Nordfjordeid følger veiforbindelsen sør og nordover E39 mens riksvei 15 fortsetter østover via Stryn og møter E6 ved Otta.
Hurtigruten har daglige anløp til Måløy. Det er hurtigbåtforbindelse nordover til Selje og sørover til Florø og Bergen.


== Næringsliv ==
Hovednæringa var fiskeri, fiskeoppdrett og skipsverft. Det var mer enn 1 000 arbeidsplasser innen fiskerinæringa på sjø og land og her var et av Norges mest moderne fiskeindustrianlegg. Kommunen var den tredje største fiskerikommunen i landet målt i landet kvantum (241 098 tonn (2009)). Målt i førstehåndsverdi er den nr. 3 (etter Ålesund og Tromsø). Tre av Norges ti største fiskeriselskap hadde hovedkontor i kommunen: Domstein, Norway Pelagic og Coast Seafood.


== Kultur ==


=== Kommunevåpen ===
Kommunevåpenet var to ror i sølv på blå bakgrunn. Symbolet er et tradisjonelt ror brukt av båter i nærområdet. Kommunevåpenet skulle symbolisere styring på land og sjø. Det er tegnet av nordfjordkunstneren Inge Rotevatn og ble godkjent ved kongelig resolusjon den 27. mars 1987.


=== Kommuneblomst ===
Tiriltunge er Vågsøy sin kommuneblomst.


=== Tusenårssted ===
Kommunens tusenårssted var Moldøen. Moldøen ligger under Måløybrua, og var tidligere en øy, men har nå fastlandsforbindelse med en molo.


=== Hovedhavn for The Tall Ships' Races ===
Måløy var hovedhavn for The Tall Ships’ Races fra 1. til 4. august 2008. Det ble avholdt i nydelig vær og flotte omgivelser, og ble kronet klokken 00.00 til mandag 4. august med et storslagent fyrverkeri som varte i ca. 20 minutter.


== Kjente personer fra Vågsøy ==
Alfred Maurstad (1896-1967), skuespiller og teatersjef
Leif Iversen (1911-1989), politiker (H)
Jon Tolaas (1939-2012), forfatter og  lyriker
Bjørn Magne Nygård, (f. 1939), general i Hæren
Arne Nore (f. 1946), grunnlegger av fiskerikonsernet Pan Fish
Reidar Sandal (1949), stortingsrepresentant (Ap) 2001-2009, statsråd 1995-1997
Roger Bernt Silden (1949), lokalpolitiker, ordfører (Ap)
Isak Arne Refvik (1956), fotballspiller
Rolf Domstein (1957), næringslivsleder og politiker (H)
Børre Steenslid (1985), fotballspiller
Merete Helgheim (1980), friidrettsutøvert


== Attraksjoner ==


=== Måløy ===
Måløy fikk bystatus i 1997. Byen ligger ved Ulvesundet på øya Vågsøy og er knyttet sammen med fastlandet med den 1224 meter lange Måløybrua.


=== Kannesteinen ===
Gjennom tusenvis av år har havbølger og småstein formet steinen til den spesielle formen Kannesteinen har i dag. Du finner den i den vesle bygda Oppedal, ca. 10 km vest for Måløy sentrum. Hvert år kommer mange besøkende til Oppedal for å ta en nærmere titt på steinen. 


=== Vågsberget handelssted ===
I 1636 kom handelsmann Didrik Fester fra Bergen til Vågsberget for å åpne en handelsvirksomhet. Det var trolig handelsvirksomhet og et vertshus før lenge før Fester's ankomst, og handelsstaden på Vågsberget har skiftet eier flere ganger gjennom årene. Vågsberget er under restaurering, men kafeen og utstillingen er åpen om sommeren. 


=== Silda ===
Silda, en øy i Sildagapet, er et gammelt fiskevær, som i sine glansdager hadde en befolkning på 150 som levde av fiske og jordbruk. I dag er det bare 12 fastboende om vinteren, men om sommeren har flere hundre mennesker tilhold her, i feriehus og hytter. Øya har en meget spesiell restaurant, opprinnelig en gammel saltebud fra 1800-tallet som ligger på et skjær i den sørlige havnen. Det finnes også hytter til leie der. Den nordlige havna huser en stor gjestebrygge. Med unntak av et par traktorer, er øya bilfri, men den har gode sykkelveier og turløyper, stier og flott turterreng. Det går skyssbåt til og fra Måløy flere ganger om dagen.


=== Fyr ===
Vågsøy kommune hadde fire fyr. Flere av dem har åpent og er tilgjengelig for utleie.

Kråkenes fyr er et automatisk fyr, og også en værstasjon som samler viktig informasjon til Meteorologisk institutt. Fyret som har flott utsikt over Stadhavet, ligger på det nordligste punktet på øya Vågsøy, og er tilgjengelig med bil.Skongenes fyr er et automatisk fyr uten veiforbindelse. Det er en times gange fra Halsør i lett turterreng. Det er også flott utsikt mot Stadhavet. Ytre Nordfjord Turlag driver dette fyret, og tilbyr overnatting og dagsbesøk.Hendanes fyr er et automatisk fyr på Færestrand, som er på vestsiden av innløpet til Torskangerpoll. Det ligger en kort spasertur fra veien og tilbyr vakker utsikt mot Stadhavet og Klovningen.Ulvesund fyr ligger lunt til på Hjertenes, 10 km fra Måløy. Her har man full oversikt over Sildagapet og båttrafikken gjennom Ulvesundet. I sommersesongen er det åpen fyrkafe og det er også muligheter for overnatting.


=== Strender ===
Refviksanden er en naturlig hvit sandstrand dannet av skjellfragmenter og er omtrent 1,5 km lang. Den har flere ganger vært kåret til Norges fineste strand. I tilknytning til stranda ligger campingplass, sanitæranlegg og kiosk. Refvik ligger ca. 10 km fra Måløy.


== Se også ==
Operasjon_Archery


== Referanser ==


== Eksterne lenker ==
Vågsøy kommune - nettside Arkivert 31. mai 2016 hos Wayback Machine.
Vågsøy - Allkunne, levande leksikon
Turistinformasjon for Nordfjord-regionen
ViVest.no